Ved siden av å lede virksomheten var Graah engasjert i mange sider av byens liv; han var medlem av bystyret og formannskapet, medlem av fattigkommisjonen og engasjert i virksomheten til Christiania Dampkjøkken. Graah var også medlem av styrene i Østbanen og Vestbanen og satt senere i direksjonen for Hovedbanen. Han var i mange år styreformann i Christiania Bank og Kreditkasse.